BANPU พุ่งแรง 5% รับ “ทริสฯ” จัดเรทติ้ง “A+”-โบรกฯ อัพเป้า 16 บ.
BANPU พุ่งแรง 5% รับ “ทริสฯ” จัดเรทติ้ง "A+" สะท้อยรายได้มั่นคง-โบรกฯ อัพเป้า 16 บ. จากเดิม 13 บ. คาดกำไร Q2/64 โตแกร่ง
BANPU พุ่งแรง 5% รับ “ทริสฯ” จัดเรทติ้ง "A+" สะท้อยรายได้มั่นคง-โบรกฯ อัพเป้า 16 บ. จากเดิม 13 บ. คาดกำไร Q2/64 โตแกร่ง
11 มิ.ย. 2564

ผู้สื่อข่าวรายงานว่า ราคาหุ้น บริษัท บ้านปู จำกัด (มหาชน) หรือ BANPU ล่าสุด ณ เวลา 10.32 น. อยู่ที่ 15.30 บาท บวก 0.80 บาท หรือ 5.52% สูงสุดที่ 15.40 บาท ต่ำสุดที่ 14.70 บาท ด้วยมูลค่าซื้อขาย 1.61 พันล้านบาท

ทั้งนี้ ราคาหุ้น BANPU ปรับตัวขึ้น หลัง ทริสเรทติ้ง คงอันดับเครดิตองค์กรและหุ้นกู้ไม่ด้อยสิทธิ ไม่มีหลักประกันชุดปัจจุบันของ BANPU ที่ระดับ “A+” และคงอันดับเครดิตหุ้นกู้ด้อยสิทธิลักษณะคล้ายทุน ไม่มีประกันและไถ่ถอนเมื่อเลิกกิจการ (Hybrid Debentures) ในวงเงินไม่เกิน 4 พันล้านบาทและหุ้นกู้สำรองเพื่อการเสนอขายเพิ่มเติม (Greenshoe) ในวงเงินไม่เกิน 2 พันล้านบาทของบริษัทที่ระดับ “A-” ซึ่งทริสเรทติ้งได้ประกาศอันดับเครดิตไปเมื่อวันที่ 27 กุมภาพันธ์ 2563 ด้วย โดยแนวโน้มอันดับเครดิตยังคง “Stable” หรือ “คงที่”
พร้อมกันนี้ ทริสเรทติ้งได้จัดอันดับเครดิตหุ้นกู้ไม่ด้อยสิทธิ ไม่มีหลักประกันชุดใหม่ในวงเงินไม่เกิน 7 พันล้านบาท และหุ้นกู้สำรองเพื่อการเสนอขายเพิ่มเติม (Greenshoe) ในวงเงินไม่เกิน 3 พันล้านบาทของบริษัทที่ระดับ “A+” ด้วยเช่นกัน โดยเงินที่ได้รับจากการออกหุ้นกู้ในครั้งนี้จะนำไปใช้ชำระคืนเงินกู้ของบริษัท และใช้เป็นเงินทุนหมุนเวียนในกิจการ
สำหรับอันดับเครดิตยังคงสะท้อนถึงความเป็นผู้นำของบริษัทในอุตสาหกรรมถ่านหินในภูมิภาคเอเชียแปซิฟิก ตลอดจนการมีรายได้ที่แน่นอนจากธุรกิจผลิตไฟฟ้า และการปรับกลยุทธ์ของบริษัทที่มุ่งเน้นพลังงานสะอาดมากยิ่งขึ้น ในขณะเดียวกัน อันดับเครดิตยังสะท้อนถึงความผันผวนของราคาถ่านหินและอุปสงค์ถ่านหินที่ชะลอตัวในระยะยาวซึ่งปัจจัยผลักดันส่วนหนึ่งมาจากความพยายามในการลดมลพิษทางอากาศของประเทศต่างๆ ทั่วโลกอีกด้วย
ด้าน บล.เคจีไอ (ประเทศไทย) ระบุในบทวิเคราะห์ (8 มิ.ย.) ได้ปรับเพิ่มประมาณการกำไรปี 2564 ขึ้นอีก 14% เป็น 9 พันล้านบาท และปี 2565 ขึ้นอีก 9% เป็น 6.9 พันล้านบาท เนื่องจาการาคาถ่านหินดีขึ้น โดยดัชนีราคาถ่านหินอ้างอิง NEX ตั้งแต่ต้นไตรมาส 2 ปี 2564 ขยับขึ้นเป็น US$100/ton ซึ่งเพิ่มขึ้น 13% จาก US$88/ton ในไตรมาส 1 ปี 2564
ดังนั้นจึงปรับเพิ่มสมมติฐานราคาถ่านหินปี 2564-65 จากเดิม US$80/75/ton เป็น US$90/80/ton ตามลำดับ ในขณะที่ยังคงสมมติฐานราคาถ่านหินระยะยาวเอาไว้ที่ US$70/ton
นอกจากนี้ยังปรับเพิ่มประมาณการส่วนแบ่งกำไรจากโรงไฟ้ฟ้า Nakoso IGCC ประมาณ 200-250 ล้านบาทต่อปี เข้ามาในประมาณการหลังจากที่ Banpu Power ซึ่งเป็นบริษัทลูกของ BANPU เข้าซื้อถือหุ้น 33% ใน Nakoso IGCC Management Co., Ltd (NIMCO) เมื่อวันที่ 1 เมษายน ซึ่งบริษัทแห่งนี้ถือหุ้น 40% ในโรงไฟฟ้า IGCC กำลังผลิต 543MW (73MW ตามสัดส่วนการถือหุ้นของ BPP) ในขณะที่โรงไฟฟ้า IGCC เริมเปิดดำเนินการในวันที่ 16 เมษายน
แต่อย่างไรก็ตามปรับเพิ่มประมาณการต้นทุนถ่านหินที่อินโดนีเซีย (ไม่รวมค่าภาคหลวง) ขึ้นอีก 5% เป็น US$40/ton ในปี 2564 หลังจากที่ผู้บริหารคาดการว่าต้นทุนที่อินโดนีเซียจะเพิ่มขึ้นจากปีที่แล้ว US$3/ton
ทั้งนี้ขยับไปใช้ราคาเป้าหมาย SOTP ปี 2565 ที่ 16 บาท จากเดิมที่ 13 บาท เพื่อสะท้อนถึงการปรับเพิ่มประมาณการกำไร โดยยังให้ discount 25% กับธุรกิจถ่านหินจากประเด็นเรื่องเกณฑ์ ESG ในขณะเดียวกัน ยังคงแนะนำ “ซื้อ” BANPU เนื่องจากคาดว่ากำไรในไตรมาส 2 ปี 2564 จะเพิ่มขึ้นเมื่อเทียบจากปีก่อน และเมื่อเทียบจากไตรมาสก่อน และราคาถ่านหินในปัจจุบนอยู่ในระดับที่ดีมากที่กว่า US$100/ton